Организатори су саопштили да ће недеља поноса, која је у мају одложена због ванредне ситуације, бити одржана од 22. до 29. септембра 2014, а шетња градом најављена је за 28. септембар. Организатори су најавили дебатни програм који ће бити посвећен јачању солидарности између ЛГБТ заједнице и других угрожених група у Србији. Вучић је поручио да приликом одржавања Параде Поноса у Београду не сме да буде насиља, јер се у Србији поштује Устав и закон. Парада је одржана под слоганом „Понос за све“. У шетњи је учествовало око 1.200 људи, док је кроз целу Недељу поноса која је претходила поворци кроз центар Београда прошло око 3.000 посетилаца и за то време није било озбиљнијих инцидената. Присуствовали су многобројни амбасадори, министри, политичари, редитељи (међу њима и Чедомир Јовановић). Око 7.000 полицајаца у опреми за разбијање демонстрација, хеликоптери МУП-а који су надлетали центар града, коњица, оклопни транспортери, водени топови, „Хамери“ и припадници елитних специјалних јединица, уз претњу власти оштрим казнама за насилнике, овог пута били су довољни да Парада прође без већих инцидената. Приведено је више од 50 људи. Током шетње прострујала је вест да је жандармерија претукла брата премијера Србије Александра Вучића и његово обезбеђење. На мети хулигана се нашао фоторепортер новина "Блиц", као и зграда телевизије Б92.